
Regionális agyi oxigenizáció-csökkenés és hipotónia összefüggése koraszülött és újszülött műtétek során

Bevezetés
A perioperatív kritikus események előfordulása, különösen a hemodinamikai instabilitás gyakori újszülöttek altatása során. Az adverz események megelőzését szélesebb körű, agyat is érintő monitorozás segítheti. Az agyi szöveti oxigenizáció (rSO2) monitorozására alkalmas eszköz a NIRS (közel infravörös spektroszkópia). Az rSO2-t befolyásoló faktorok: vérnyomás, perifériás oxigénszaturáció (SpO2), szívfrekvencia, parciális szén-dioxid tenzió (pCO2). Kevés adat áll rendelkezésre az újszülöttek altatása során az rSO2 értékek változásáról.
Célkitűzés
Célunk a kedvezőtlen agyi oxigenizációs epizódok vizsgálata egy gyermeksebészeti centrumban konszekutív újszülött műtétek során.
Módszerek
Prospektív obszervációs vizsgálatunk során az I. Sz. Gyermekgyógyászati Klinikán, 2021. június - 2022. október között altatott 62 újszülött (29 érett és 33 koraszülött) adatait dolgoztuk fel, akiket a műtét során INVOS 5100C NIRS monitorral (Medtronic) követtünk. A csökkent rSO2 értékeket enyhe (60-69%), mérsékelt (50-59%) és súlyos (<50%) kategóriába osztottuk. A hipotóniát életkorspecifikusan definiáltuk, de Graaff szerint, ill. a <7 napos korszülöttek esetében a gesztációs kornál alacsonyabb artériás középnyomást (MAP) vettünk hipotóniának.
Eredmények
Az altatás idején a koraszülöttek testtömege 2 [1,4;3,2] az érett újszülötteké 3,3 [2,8;3,8] kg volt. Összesen 6426 percnyi adatpontot rögzítettünk. A műtétek medián hossza 97 [60;133] perc. Enyhe, mérsékelt és súlyos rSO2 csökkenés az altatási idő 28%, 16% és 10%-ában (össz. 54%) fordult elő koraszülöttekben, és 17%, 9% és 6%-ban (össz. 32%) érett újszülöttekben, akiknél ezen esemény ritkább (p<0,001). SpO2 esés ritka volt (7% ill. 6%). Szinkron MAP és rSO2 csökkenést koraszülöttek altatása során az idő 31%-ában, míg "izolált", MAP és SpO2 esés által nem kísért rSO2-csökkenést 20%-ban láttunk. Érett újszülöttekben ezen arányok 13% és 19%-nak adódtak. A kedvezőtlen agyi oxigenizációs időszakok betegenként medián 2 [1;4] esemény kapcsán alakultak ki.
Megbeszélés
A vizsgált időszak 20%-ában az rSO2-csökkenést nem kísérte a rutinszerűen monitorozott MAP és az SpO2 csökkenése, amely megerősíti a NIRS használatának szükségességét újszülött betegekben. Ezen "izolált" kedvezőtlen rSO2 változások további vizsgálatra szorulnak, feltételezhetően az agyi erek parciális szén-dioxid tenzió reaktivitásának hatása állhat a háttérben. 



